Simen Skjønsberg

Simen Skjønsberg (1920–1993) var en norsk forfatter, journalist, litteraturkritiker og kulturredaktør i Dagbladet 1959–78.

Han ble cand.mag. i 1950, og var journalist i Akershus Folkeblad fra 1951 til han i 1954 ble ansatt i Dagbladet. Han var Dagbladets Pariskorrespondent i 1955-56, og kulturredaktør 1959-78. Etter at han gikk tilbake til journaliststilling i 1978 var han en periode også medredaktør av Samtiden. 

Han debuterte som forfatter i 1965 med diktsamlingen Vi er blitt fremmede og skrev i alt fire romaner og fem diktsamlinger. Han var også medredaktør av en bok om Arne Skouen og av Forfatternes litteraturhistorie.

Skjønsberg mottok Mads Wiel Nygaards legat 1970, Gyldendals legat 1984 og Dalgards kritikarpris 1992. Han var formann i Det Norske Studentersamfund 1950, formann i Unge Venstre 1951–55, nestformann i Norsk Litteraturkritikerlag 1964–66 og varamann til Norsk kulturråd og Norsk språkråd. Han var far til lektor og forfatter Harald Skjønsberg.

Referanser

 Eksterne lenker 


Kategori:Norske lyrikere
Kategori:Norske litteraturhistorikere og litteraturkritikere
Kategori:Journalister i Dagbladet
Kategori:Vinnere av Gyldendals legat
Kategori:Personer fra Øyer kommune